Kristian Thulesen Dahl (DF), 2000-11-02:
Det er blot for kort at sige, at Dansk Folkeparti stemmer for lovforslaget.
Det er nu ikke, fordi vi ikke har forståelse for de bemærkninger, der kommer fra både Venstre og Det Konservative Folkeparti om erhvervets trængte situation, men fordi vi regner med, at de 30 mio. kr. for det første meget hurtigt bliver et langt lavere beløb, i takt med at de meget forurenende lastbiler bliver udfaset.
Og så er det også på grund af, at hvis ikke vi har det her lovforslag, så ville Danmark jo reelt melde sig ud af den aftale, der er mellem de seks nationer, som har indgået denne her aftale.
Det synes vi faktisk vil være et meget større problem for erhvervet, end at det her forslag går igennem med de konsekvenser, det har for erhvervet.
Det er jo ikke normalt, at vi under en andenbehandling om finansloven på det her tidspunkt har nogen større debat om finansloven og de forhandlinger, der pågår.
Det er naturligvis klart, fordi der netop pågår forhandlinger i lukkede fora, og de forhandlinger tilendebringes så på et tidspunkt, og så får vi en form for andenbehandling, hvor vi diskuterer ændringsforslagene og efterfølgende to dele af tredjebehandlingen, først hvor vi diskuterer ændringsforslagene, og så hvor vi diskuterer den samlede finanslov. Jeg vil sige, at Dansk Folkeparti ikke er med i forhandlingerne om årets finanslov.
Vi respekterer naturligvis dybt finansministerens ret til at vælge, hvilke partier man forhandler med og ikke forhandler med.
Det er i forhold til forhandlingerne om flereårsaftalen for videregående uddannelser.
Det er således, at Dansk Folkeparti i fagministeriet har været inviteret til en række forhandlinger om det her spørgsmål.
Dansk Folkeparti har deltaget og har faktisk været meget enige i mange af de ting, man har været på vej til at forhandle sig hen til.
Men der er så sket det her på det seneste, at forhandlingerne er blevet flyttet fra fagministeriet til et andet fagministerium, kan man sige, nemlig Finansministeriet, hvor man nu drøfter tingene videre.
Og dér har man så valgt ikke at invitere Dansk Folkeparti, og det står vi selvfølgelig fuldstændig uforstående over for.
Jeg vil gerne spørge finansministeren, hvordan vi skal forholde os til det her.
For sagen er jo, at vi må gå ud fra, at man i regeringen har en ensartet holdning til, hvorvidt Dansk Folkeparti er stuerent eller ej.
Det kan jo heller ikke være sådan, at undervisningsministeren finder os tilpas stuerene til, at vi kan sidde med derovre, men at finansministeren ikke finder det. Der må vel være en vis koordination internt i regeringen om de her forhold.
Derfor er det altså lidt forunderligt, at regeringen inviterer os til forhandlinger - til talrige møder - omkring flerårsaftalen, men så ikke vælger at invitere os nu, hvor debatten skal gå videre i Finansministeriet.
Derfor vil jeg gerne have finansministeren til at bekræfte, at den måde at se tingene på, jeg har gjort rede for her, er korrekt, og jeg vil bede finansministeren fortælle os, hvad baggrunden er for, at man har valgt denne her strategi.
Altså helt ærligt, dét er helt underligt at iagttage for os, samtidig med at vi altså dybt respekterer, at man kan vælge forhandlingspartnere, som man vil.
Men hvorfor inviterer man os til en del af forhandlingerne og så ikke til den fortsatte del af forhandlingerne, som nu, så vidt vi kan se, foregår i Finansministeriet?
Det ønsker vi et svar på her under andenbehandlingen af finanslovforslaget.